Rian laat evangelis warm onder die kraagRian van Heerden. Foto: Facebook Die uitgesproke JacarandaFM-omroeper Rian van Heerden het ŉ Pretoriase evangelis en talle mense warm onder die kraag nadat hy vandeesweek ŉ stelling gemaak het oor gode se siening oor gays. Rian het Woensdag tydens die oggendprogram, The Complimentary Breakfast, spelers van die Jozi Cats, Suid-Afrika se eerste amptelike gay-rugbyspan, in die ateljee voorgestel. Hy het met drie rugbyspelers ŉ onderhoud gevoer en luisteraars genooi om te raai wie die gay-rugbyspelers was. As deel van die program het hy tydens sy daaglikse segment, Five Calls, die vraag gevra: “Is jy steeds geïnteresseerd om te weet wie is gay en wie is straight?” ŉ Vroueluisteraar het ingebel en onder meer genoem om gay te wees is ŉ sonde en teenstrydig met wat in die Bybel staan. Rian het daarop reageer deur te sê: “Enige god, en ek gee nie om of hy agt arms het of ŉ boom is nie; ek gee nie om wie jy aanbid nie, enige god wat mense veroordeel vir wie hulle is en hoe hulle gebore is, is nie die moeite werd om te aanbid nie.” Sommige luisteraars het kort daarna hul steun, en sommiges hul misnoeë, op JacarandaFM se Facebook-blad gedeel. Johan Frederik Lee, die selfverklaarde evangelis en sakeman van Centurion, het Woensdag op sy Facebook-blad teen Rian uitgevaar. “Ek verneem Riaan van Heerden van Jakaranda 94.2 het vanoggend weer Godslastering gepleeg deur die aanhoor van duisende luisteraars!!! Tyd geraak dat ek ŉ Clip maak oor hierdie Anti God mensie!”[sic] Hy het kort daarna ŉ video op Facebook gedeel waarin hy onder meer eis dat die bestuur van JacarandaFM van Rian moet ontslae raak. https://www.facebook.com/johanlovejesus/videos/10207195868549641/ Sy video was teen Vrydag meer as 196 000 keer gekyk. Rian het oor die bohaai gereageer deur Vrydag weer die betrokke klankgreep op sosiale media te deel. Hy het gesê hy bly by sy standpunt en sluit af met die Bybelvers van Lukas 6:37. “En julle moet nie oordeel nie, dan sal julle nooit geoordeel word nie. Julle moet nie veroordeel nie, dan sal julle nooit veroordeel word nie. Spreek vry, en julle sal vrygespreek word. – Lukas 6:37” Die sanger en komediant Bouwer Bosch het Vrydag sy mening gedeel deur op sosiale media te sê: “Daar was meer judgement in Johan Frederik Lee se selfie stick video as in Rian van Heerden se 15 sekonde opinie oor gays en gode ‪#‎GaysEnGode ‪#‎LiefdeWen” [sic].